Tudorel Toader anunță că va evalua decizia Comisiei Europene și spune că MCV ”are iz politic, are multe interese, foloseste standarde duble”

Ministrul Justiției, Tudorel Toader, a dat miercuri primele indicii legate de o eventuală contestare a raportului MCV în fața Curții Europene de Justiție. El a spus că va evalua dacă nu cumva Comisia Europeană trebuia să emită o nouă decizie privind MCV, diferită de cea inițială din 2006, dat fiind că numărul obiectivelor urmărite s-a modificat de-a lungul timpului, de la 4 la 20”.

”România respectă standardele europene, dar trebuie să aibă demnitatea de a legifera în acord cu Constituția, de a legifera în acord cu specificul și interesele naționale. Raportul MCV tind să cred că raportul are iz politic, are multe interese, folosește standarde duble și se raportează la obiective mobile, mișcătoare”, a declarat miercuri ministrul Justiției, Tudorel Toader.

El a spus că ”la instituirea MCV din 2016 erau 4 recomandări pentru România, apoi s-au transformat în 12, acum încă 8, vom avea 20 de recomandări”.

Întrebat dacă guvernul va ataca raportul la Curtea Europeană de Justiție, Tudorel Toader a spus mai întâi că ”nu a vorbit nimeni cu mine”, adăugând ulterior că e necesară o evaluare a deciziei de instituire a MCV din 13 decembrie 2016 și a modului în care țintele de atunci s-au extins sau nu,

”Este necesară o evaluare riguroasă a conținutului deciziei de instituire a MCV și a obiectivelor pe care azi Comisia le urmărește. Să vedem dacă obiectivele rămân în limitele deciziei din 13 decembrie 2006 sau dacă cumva Comisia nu trebuia să ia o altă decizie. După ce facem analiza putem discuta despre o eventuală critică la CJUE”, a spus Toader.

Întrebat dacă raportul MCV constituie un eșec al mandatului său ca ministru al Justiției, având în vedere că și-a asumat la învestirea în funcție ridicarea supravegherii României până la finalul acestui an, Toader a spus că între timp s-a schimbat contextul: ”judeci un act, o acțiune, o afirmație în contextul în care a fost făcută sau dată. În contextul de atunci, era corectă. Schimbându-se contextul, s-a schimbat și abordarea Comisiei Europene, ceea ce nu-mi poate fi imputat mie”, a susținut ministrul.

Toader a mai lăsat să se înțeleagă că raportul MCV și rezoluția Parlamentului European nu au venit întâmplător în aceeași zi: ”raportul a fost elaborat absolut întâmplător odată cu rezoluția. Fix în aceeași perioadă. O fi întâmplare sau nu, nu știu. Să nu uităm și contextul politic în care au fost adoptate: în România lumea se pregătește de alegeri, la Bruxelles este la fel – poate își mențin scaunele sau se urcă pe un scaun mai înalt”, a mai spus el.

Întrebat când va evalua cele opt recomandări suplimentare ale Comisiei Europene pentru România, Tudorel Toader a replicat: ”Pas cu pas”.